ЦIыхубэ усакIуэм и пшыхь дахэ
Къэрал музыкэ театрым щекIуэкIащ Къэбэрдей-Балъкъэрым и цIыхубэ усакIуэ, КъБР-м и Къэрал саугъэтыр зрата Тхьэгъэзит Зубер и ныбжьыр илъэс 85-рэ зэрырикъуам теухуа гуфIэгъуэ пшыхь.
КъБР-м и Iэтащхьэм и Администрацэм и унафэщI Къуэдзокъуэ Мухьэмэд Тхьэгъэзит Зубер хуэгъэзауэ КIуэкIуэ Казбек къигъэхьа хъуэхъу тхыгъэм къеджа нэужь, жиIащ Тхьэгъэзитым лъэпкъ литературэм хуищIа хэлъхьэныгъэр зэрымыкIуэдыжынур.
КъБР-м щэнхабзэмкIэ и министрым и къалэнхэр пIалъэкIэ зыгъэзащIэ Къумахуэ Мухьэдин усакIуэм и гъащIэмрэ и къекIуэкIыкIамрэ къызэхуэсахэр щигъэгъуэза нэужь, КIыщокъуэ Алим, Кулиев Къайсын, Гамзатов Расул сымэ я творчествэхэм Зубер и IэдакъэщIэкIхэр иригъапщэкIэрэ, къыхигъэщащ зи хъэтI зиIэж, апхуэдэуи, зи гупсысэкIэ щхьэхуэкIэ Тхьэр зыхуэупса усакIуэу ар зэрыщытыр.
КъБР-м курортхэмрэ туризмэмкIэ и министрым и къалэнхэр пIалъэкIэ зыгъэзащIэ ЩоджэнцIыкIу Мурат фIыкIэ игу къигъэкIыжу, тепсэлъыхьащ и адэ Лиуанрэ Зуберрэ я зэхуаку дэлъа зэныбжьэгъугъэм. Апхуэдэуи, абы къыхигъэщащ Рождественский Роберт, Вознесенский Андрей, Евтушенкэ Евгений сымэ хуэдэ усакIуэхэм Тхьэгъэзит Зубери яхэбгъэувэ зэрыхъунур.
Урыс усакIуэ цIэрыIуэ, Европэм, Урысейм щыщ лъэпкъ усакIуэхэм я зэдзэкIакIуэ, Горькэм и цIэр зэрихьэу Москва дэт Литературнэ институтым и доцент Кулле Виктор къыхигъэщащ нэгъуэщI лъэпкъым къыхэкIа усакIуэм хуиIэ фIылъагъуныгъэр къызэрыбгъэлъэгъуэфынур абы и усэхэр пIурылъ бзэмкIэ зэбдзэкIынырщ. И псалъэхэм щыхьэт техъуэу, къеджащ езым зэридзэкIа, усакIуэм и «Лъыхъуэ уи насыпым» усэм.
Абхъаз Республикэм къикIа, «Апсны Акаазара» журналым и редактор нэхъыщхьэ Аламиа Геннадий и къэпсэлъэныгъэр теухуат лъэпкъ зэныбжьэгъугъэр щIэгъэбыдэнымкIэ Тхьэгъэ-
зит Зубер хуэдэ усакIуэхэм ди гъащIэм увыпIэшхуэ зэрыщаубыдым, абы и IэдакъэщIэкIхэм Абхъазым щыпсэухэри фIы дыдэу зэрыщыгъуазэм.
Ставрополь крайм къикIа Куприн Александр и гугъу ищIыжащ КъБР-м и цIыхубэ усакIуэхэу Зумакуловэ Танзилярэ Тхьэгъэзит Зуберрэ я ныбжьыр илъэс 85-рэ зэрырикъуам теухуа пщыхьэщхьэ езыр зи тхьэмадэ ТхакIуэхэм я зэгухьэныгъэм ейуэ щыIэ унэм гукъинэжу зэрыщекIуэкIам, абыхэм я творчествэм дихьэххэри мымащIэу къызэрекIуэлIам.
Къэрэшей-Шэрджэсым и цIыхубэ усакIуэ Шыбзыхъуэ Ларисэ къеджащ КъШР-м и ТхакIуэхэм я зэгухьэныгъэм и унафэщI Бэчыжь Лейлэ къыбгъэдэкIа хъуэхъу тхыгъэм. Ар тепсэлъыхьащ Тхьэгъэзитым и творчествэм лъэпкъ мащIэхэм я деж щиубыд увыпIэм, къыхигъэщащ абазэбзэкIи усакIуэм и тхыгъэхэр зэридзэкIыну и хъуэпсапIэу зэрыщытыр.
Дагъыстэн Республикэм и ТхакIуэхэм я зэгухьэныгъэм хыхьэ лезгин къудамэм и унафэщI Батманов Владик къеджащ лезгиныбзэкIэ зэридзэкIа Тхьэгъэзитым и усэм. Апхуэдэуи, Къэбэрдей-Балъкъэрым хуэгъэзауэ Дагъыстэным и ТхакIуэхэм я зэгухьэныгъэм и тхьэмадэ Ахмедов Магомед къыбгъэдэкI фIэхъус сэламри пщыхьэщхьэм кърихьэлIахэм къалъигъэIэсыжащ.
Шэшэн Республикэм и ТхакIуэхэм я зэгухьэныгъэм и тхьэмадэ, прозаик цIэрыIуэ Ибрагимов Кантэ къыхигъэщащ Тхьэгъэзит Зубер мы зэманым Кавказ Ищхъэрэм и усакIуэ нэхъыфI дыдэхэм ящыщу зэрыщытыр, апхуэдэуи абы зэдзэкIакIуэ Iэзэуи зыкъигъэлъэгъуэн зэрыхузэфIэкIар жиIащ.
Дунейпсо Адыгэ Хасэм и тхьэмадэ Сэхъурокъуэ Хьэутий къыбгъэдэкI хъуэхъу тхыгъэм къеджа нэужь, абы и япэ къуэдзэ Бырсекъуэ Орфан жиIащ Тхьэгъэзит Зубер и къалэмыпэм къыщIэкIа тхыгъэхэр лъэпкъ хъугъуэфIыгъуэу зэрыщытыр, и IэдакъэщIэкIхэр мыкIуэдыжыну къызэрытхуэнэр.
— Лъэпкъ литературэм хэлъхьэныгъэшхуэ хуэзыщIа адыгэ усакIуэщ Тхьэгъэзитыр. Къардэн Хьэсэн, ХьэхъупащIэ Хьэжбэчыр, КIыщокъуэ Алим, Зумакуловэ Танзиля, Тхьэгъэзит Зубер сымэ ящыщт еджапIэр къэзыухыу къэзыгъэзэжа щIалэгъуалэм япэу ядэIэпыкъухэм, я зэфIэкIхэм щыгуфIыкIхэм. Дэ абыхэм лIыгъэ къытхалъхьэрт. Зыгуэр тхузэфIэкIауэ щытмэ, а зи цIэ къисIуахэм я фIыщIэу къысщохъу. Тхьэгъэзитым и усэхэм Темыркъан Борис макъамэр щIигъэувауэ, адыгэбзэкIэ Москва и Театр Иным уэрэд щыжысIауэ щытащ. Апхуэдэ ехъулIэныгъэр абыхэм я фIыщIэт. Тхьэгъэзит Зубер тхуэузыншэу и махуэ дахэ куэд дгъэлъэпIэну сыхуохъуахъуэ, — жиIащ КъБР-м щэнхабзэм и лэжьакIуэхэм я профсоюзым и унафэщI, УФ-м щIыхь зиIэ и артисткэ Дау Марианнэ.
Тхьэгъэзитым псалъэ гуапэхэр хужаIэу пшыхьым къыщыпсэлъащ Тэрч, Шэрэдж, Дзэлыкъуэ, Бахъсэн, щIыналъэхэм къикIахэр, нэгъуэщIхэри.
Зэхуэсым и кIэухыу, Тхьэгъэзит лъэпкъым къабгъэдэкIыу, къэпсэлъащ усакIуэм и къуэш, КъБР-м щIэныгъэхэмкIэ щIыхь зиIэ и лэжьакIуэ, филологие щIэныгъэхэм я доктор Тхьэгъэзит Юрэ. Абы псоми фIыщIэ яхуищIащ я Iуэху къагъанэу пшыхьым зыкъызэрырагъэхьэлIам папщIэ.
Пщыхьэщхьэр ягъэдэхащ «Кабардинка» къэрал академическэ къэфакIуэ гупым, «Балкария» къэрал IуэрыIуатэ-этнографие ансамблым и къэфакIуэхэм, «Шагъдий» сабий къэфакIуэ гупым, Горькэм и цIэр зезыхьэ Урыс драмэ театрым и артист Сибэч Алим, ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ ХьэхъупащIэ ФатIимэ, КъБР-м щIыхь зиIэ и артистхэу ЦокIыл Азэмэт, Мамбэт Мадинэ, Тхьэщыгъуей Жаннэ сымэ, нэгъуэщIхэми.
НафIэдз Мухьэмэд.
Сурэтхэр Къарей Элинэ трихащ.
